অভিযোগ সূত্রে জানা গেছে, প্রতিপক্ষের দেওয়া হয়রানিমূলক মামলায় জামিনে থাকা লালপুর বিশ্বম্ভরপুর গ্রামের বাসিন্দা ঈশ্বরদী সরকারি কলেজের ছাত্র রমজান আলীকে গত ২৭ জানুয়ারি ডেকে নিয়ে যায় লালপুর থানার পুলিশ। পরদিন তার বোন সাথী আরা খাতুন থানায় গেলে রমজানকে ছেড়ে দেওয়ার বিনিময়ে ৫০ হাজার টাকা ঘুষ দাবি করেন ওসি আবু ওবায়েদ। দাবিকৃত টাকা না পেয়ে অন্য একটি চুরি মামলায় জড়িয়ে জেলহাজতে পাঠানো হয় রমজানকে। একপর্যায়ে সহায়তার আশ্বাস দিয়ে নিজের ভিন্ন নাম বলে সাথী আরা খাতুনের মোবাইল নম্বর রেখে দেন কনস্টেবল সালাম। পরে তিনি মোবাইল ফোনে সহায়তার বিনিময়ে সাথীকে অনৈতিক সম্পর্ক স্থাপনের প্রস্তাব দেন। অভিযোগের বিষয়টি খতিয়ে দেখে প্রয়োজনীয় ব্যবস্থা নেওয়া হবে বলে পুলিশ সুপার বিপ্লব বিজয় তালুকদার জানিয়েছেন।